LEGISLATÍVNA RADA VLÁDY
      SLOVENSKEJ REPUBLIKY

	     Na rokovanie vlády SR
                                                                                      dňa 10.decembra 2003
                                                                                      K materiálu č.10368/2003
                                                                                      K bodu č.

	S T A N O V I S K O

k návrhu poslanca Národnej rady Slovenskej republiky Dušana Jarjabka na vydanie zákona, ktorým sa mení a dopĺňa zákon Slovenskej národnej rady č.255/1991 Zb. o Slovenskom rozhlase v znení neskorších predpisov (tlač 458)
________________________________________________________________ 

	I
Podľa § 70 ods.2 zákona Národnej rady Slovenskej republiky č.350/1996 Z.z. o rokovacom poriadku Národnej rady Slovenskej republiky v znení neskorších predpisov požiadal predseda Národnej rady Slovenskej republiky listom z 12.novembra 2003  predsedu vlády Slovenskej republiky o zaujatie stanoviska vlády Slovenskej republiky k návrhu poslanca Národnej rady Slovenskej republiky Dušana Jarjabka na vydanie zákona, ktorým sa mení a dopĺňa zákon Slovenskej národnej rady č.255/1991 Zb. o Slovenskom rozhlase v znení neskorších predpisov (tlač 458).
	
	II

Účelom predloženého poslaneckého návrhu novely zákona o Slovenskom rozhlase je upraviť spôsob, akým môžu poslanci Národnej  rady Slovenskej republiky požiadať o odvolanie Rady Slovenského rozhlasu . 
V dôvodovej správe je uvedené, že návrh zákona nebude mať negatívny dopad na štátny rozpočet ani zvýšené nároky na pracovné sily a organizačné zabezpečenie. S týmto konštatovaním sa stotožňuje aj odbor štátneho rozpočtu Ministerstva financií SR.
	III

Legislatívna rada vlády SR prerokovala predmetný návrh na svojom zasadnutí 3.decembra 2003.
Predkladateľom návrhu zákona na rokovanie vlády je minister kultúry, ktorý odporúča vláde SR vysloviť  s predloženým návrhom zákona nesúhlas a zároveň poukazuje na záverečnú fázu legislatívneho procesu prebiehajúcu  v Národnej rade Slovenskej republiky k vládnemu návrhu zákona o Slovenskom rozhlase.
Legislatívna rada vlády SR odporúča vláde Slovenskej republiky k predmetnému návrhu zaujať nesúhlasné stanovisko z dôvodov uvedených v IV časti tohto stanoviska.	
	
                                              IV

	  Návrh

                                         S T A N O V I S K O
                                     vlády Slovenskej republiky

k návrhu poslanca Národnej rady Slovenskej republiky Dušana Jarjabka na vydanie zákona, ktorým sa mení a dopĺňa zákon Slovenskej národnej rady č.255/1991 Zb. o Slovenskom rozhlase v znení neskorších predpisov (tlač 458)
________________________________________________________________

	Vláda Slovenskej republiky nesúhlasí s návrhom poslanca Národnej rady Slovenskej republiky Dušana Jarjabka na vydanie zákona, ktorým sa mení a dopĺňa zákon Slovenskej národnej rady č.255/1991 Zb. o Slovenskom rozhlase v znení neskorších predpisov (tlač 458).
	
Predložený poslanecký návrh zákona rieši daný okruh problémov iba čiastočne. V tejto súvislosti je potrebné poukázať na skutočnosť, že predmetná problematika je komplexne upravená v novom zákone o Slovenskom rozhlase, ktorý upravuje možnosť odvolania všetkých členov Rozhlasovej rady, ak sú naplnené zákonom vymedzené dôvody a tiež upravuje povinnosť v ustanovenom termíne vymenovať aj nových členov Rozhlasovej rady .

Okrem potreby dôslednejšieho dopracovania predmetnej úpravy a ďalších otázok spojených  s funkčnosťou Rozhlasovej rady ako  celku, návrh zákona dostatočne nešpecifikuje ani všetky povinnosti členov rady, nesplnením ktorých môžu vzniknúť dôvody na ich odvolanie . Návrh zákona  popri uvedených vecných nedostatkoch vykazuje ešte tieto legislatívnotechnické nedostatky:

Články nie sú  označené rímskymi číslami „Čl. I“  a „Čl. II“.

V názve  v citáciách zákonov č.83/1995 Z. z. a č.321/1996 Z. z. nie sú za slovami „zákona“ uvedené  slová „Národnej rady Slovenskej republiky“.

V úvodnej vete k § 7 nie je slovo „ods.“ uvedené  celým slovom „odsek“.

V § 7 je odsek 3  nesprávne označený  ako odsek „(1)“ a ďalší text uvedený 
v odrážkach nie je začlenený do jednotlivých písmen, a tiež chýba vylučovacia spojka „alebo“, ktorá má byť umiestnená medzi poslednými alternatívami. 

V odseku 3 slovo „Rady“ vo všetkých tvaroch nie je uvedené malým  písmenom, tak ako je to  už v  zavedenej legislatívnej skratke v § 7 ods.1.

V úvodnej vete zlomok 1/5 nie je vyjadrený slovom.

V texte za prvou odrážkou slová „výkon verejnej služby SRo“ nie sú v súlade s terminológiou používanou v tomto zákone, ako je to  v  § 3 ods.1 „Poslaním Slovenského rozhlasu je slúžiť verejnosti“ a možno ich chápať v úplne inom význame.

V texte za prvou a druhou odrážkou skratka „SRo“ nie je uvedená slovom.

V  texte za  treťou odrážkou slová „Štatút Rady“  nie sú uvedené v súlade so slovami „štatút  rady“, ako je to v § 11 ods. 2.

Posledná veta označená ako odsek (2) , má byť bez označenia  a má znieť „Doterajšie odseky 3 až 7  sa označujú ako odseky 3 až 7.

Bratislava : 3. decembra 2003 
Vypracovala : Jiřina Fischerová

Schválil: Štefan Grman 
	generálny riaditeľ
       sekcie vládnej legislatívy                         

		Daniel  L I P Š I C
             podpredseda vlády,
                                                                            minister spravodlivosti SR a
                                                                     predseda Legislatívnej rady vlády SR